32001R0826
L 120/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 826/2001 НА КОМИСИЯТА
от 27 април 2001 година
за изменение на Регламент (ЕО) № 590/2001 относно дерогиране и изменение на Регламент (ЕО) № 562/2000 относно определяне на подробни правила за прилагането на Регламент (ЕО) № 1254/1999 на Съвета по отношение на изкупуването на говеждо и телешко месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара на говеждо и телешко месо (1), и по-специално член 47, параграф 8 от него,
като има предвид, че:
(1)
Регламент (EО) № 590/2001 на Комисията (2), изменен от Регламент (ЕО) № 719/2001 (3), въведе определен брой дерогации и изключения от разпоредбите на Регламент (ЕО) № 562/2000 на Комисията (4), за да се справи с извънредното положение на пазара, възникнало поради скорошните събития, свързани със спонгиформната енцефалопатия при говедата (СЕГ). Появилото се по-късно епидемично разпространение на шапа наложи въвеждането на определен брой допълнителни изменения.
(2)
Чрез дерогация от разпоредбите на член 4, параграф 2 от Регламент (ЕО) № 562/2000 член 1, параграф 2, буква б) от Регламент (ЕО) № 590/2001 предвижда изкупуване при извършване на интервенция на предни четвъртинки, отрязани с пет ребра. Въз основа на придобития опит е необходимо да се определят някои правила относно приемането за съхранение на четвъртинките.
(3)
Член 1, параграф 3 от Регламент (ЕО) № 590/2001 предвижда за първите две тръжни процедури през второто тримесечие на 2001 г. възможността за изкупуване при извършване на интервенция на кланични трупове с тегло, което надвишава максимално определеното, като в този случай изкупната цена се ограничава до размера на цената за максимално разрешеното тегло. За да се внесе яснота в положението относно изкупуването на предни четвъртинки, би било необходимо да се приложи ограничение при втората тръжна процедура, като се ограничи изкупната цена при интервенцията до 40 % от цената, определена за максимално разрешеното тегло за кланичните трупове.
(4)
Следователно е необходимо Регламент (ЕО) № 590/2001 да бъде изменен.
(5)
Като се има предвид развитието на събитията, налага се влизането в сила на настоящия регламент да стане незабавно.
(6)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 590/2001 се изменя, както следва:
1.
Член 1, параграф 3 се заменя със следния текст:
„3. Чрез дерогация от разпоредбите на член 4, параграф 2, буква ж) от Регламент (ЕО) № 562/2000 за второто тримесечие на 2001 г. максималното тегло на кланичните трупове, посочено в цитираната по-горе разпоредба, се определя на:
-
430 килограма за първата тръжна процедура; въпреки това кланичните трупове с тегло, надвишаващо 430 килограма, могат да бъдат изкупени при извършване на интервенция, но в този случай изкупната цена не може да надвишава размера на цената, определена за това максимално тегло,
-
430 килограма за втората тръжна процедура; въпреки това кланични трупове с тегло, надвишаващо 430 килограма, могат да бъдат изкупени при извършване на интервенция, но в този случай изкупната цена не може да надвишава размера на цената, определена за това максимално тегло, или когато се отнася до предни четвъртинки, изкупната цена, която се плаща, е в размер най-много до 40 % от цената, определена за максимално разрешеното тегло,
-
410 килограма за третата и четвъртата тръжни процедури,
-
390 килограма за двете последни тръжни процедури.“
2.
Към член 1 се добавя следният параграф 5а след текста на параграф 5:
„5а. Чрез дерогация от разпоредбите на член 17 от Регламент (ЕО) № 562/2000, когато приемането за съхранение се ограничава до предните четвъртинки, те трябва да бъдат представени заедно със съответните задни четвъртинки, за да се извърши приемането им от интервенционната агенция, с цел да се позволи контролиране на максималното тегло, представянето и класификацията на труповете, от които те произхождат.
Въпреки това когато се провежда предварителна инспекция на предни и задни четвъртинки при условията, посочени в параграф 3 от цитирания по-горе член, предните четвъртинки, които са приети в рамките на предварителния контрол, в този случай могат да бъдат представени без задните четвъртинки, с цел окончателното им приемане за съхранение в центъра за интервенция, след като са били доставени там със запечатано транспортно средство.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 април 2001 година.